臧僖伯諫觀魚
作者：先秦：左丘明 
篇章：古文觀止 卷一・周文

paragraphs: 春，公將如棠觀魚者。臧僖伯諫曰：“凡物不足以講大事，其材不足以備器用，則君不舉焉。君將納民於軌物者也。故講事以度軌量，謂之‘軌’；取材以章物採，謂之‘物’。不軌不物，謂之亂政。亂政亟行，所以敗也。故春蒐、夏苗、秋獮、冬狩，皆於農隙以講事也。三年而治兵，入而振旅，歸而飲至，以數軍實。昭文章，明貴賤，辨等列，順少長，習威儀也。鳥獸之肉不登於俎，皮革、齒牙、骨角、毛羽不登於器，則君不射，古之制也。若夫山林川澤之實，器用之資，皁隸之事，官司之守，非君所及也。”
公曰：“吾將略地焉。”遂往，陳魚而觀之。僖伯稱疾不從。
書曰：“公矢魚與棠。”非禮也，且言遠地也。